ประกันขอคปภ.ขยายเวลาชำระเบี้ย
บริษัทประกันชีวิตขอคปภ.เพิ่มระยะเวลาผ่อนผันการชำระเบี้ยประกันภัย และ ยกเว้นดอกเบี้ยสำหรับการต่ออายุกรมธรรม์ประกันชีวิตที่ขาดอายุในระหว่างประสบอุทกภัย
7 เม.ย. 2554

บริษัทประกันชีวิตขอคปภ.เพิ่มระยะเวลาผ่อนผันการชำระเบี้ยประกันภัย และ ยกเว้นดอกเบี้ยสำหรับการต่ออายุกรมธรรม์ประกันชีวิตที่ขาดอายุในระหว่างประสบอุทกภัย
นางบุษรา  อึ๊งภากรณ์ ผู้อำนวยการสมาคมประกันชีวิตไทย เปิดเผยว่า สมาคมฯได้ทำหนังสือขอผ่อนผันจากสำนักงานคณะกรรมการกำกับและส่งเสริมการประกอบธุรกิจประกันภัย(คปภ.)เพื่อให้บริษัทประกันชีวิตสามารถให้ความช่วยเหลือแก่ลูกค้าในพื้นที่น้ำท่วมที่มีระเบียบปฏิบัติแตกต่างไปจากเงื่อนไขที่ คปภ.ได้กำหนดไว้ ประกอบด้วย
1. ระยะเวลาผ่อนผันชำระเบี้ยประกันภัย กรมธรรม์ประกันชีวิตของบริษัทส่วนใหญ่ ได้กำหนดให้ผู้เอาประกันภัยสามารถชำระเบี้ยประกันภัยช้ากว่าวันที่ครบกำหนดได้ไม่เกิน 31 วัน สมาคมฯ ได้ขอผ่อนผันเป็นไม่เกิน 91 วัน เพื่อช่วยเหลือผู้เอาประกันภัยให้ไม่ต้องกังวลเรื่องกรมธรรม์ประกันชีวิตจะขาดอายุ ระหว่างที่ได้รับความเดือดร้อนจากอุทกภัย
2. ยกเว้นดอกเบี้ยและการตรวจสุขภาพ สำหรับการต่ออายุกรมธรรม์ประกันชีวิตที่ขาดอายุ โดยเงื่อนไขของกรมธรรม์ประกันภัย การขอกลับคืนสู่สถานะเดิมของกรมธรรม์ประกันภัยที่ขาดอายุ จะต้องชำระเบี้ยประกันภัยที่ยังไม่ได้ชำระและดอกเบี้ยของเบี้ยประกันภัยดังกล่าวสำหรับระยะเวลาที่ขาดอายุ  และอาจต้องตรวจสุขภาพใหม่อีกครั้งหนึ่ง  สมาคมฯ ได้ขอผ่อนผันให้ยกเว้นดอกเบี้ย และยกเว้นการตรวจสุขภาพแก่            ผู้เอาประกันชีวิตที่ยื่นเรื่องขอต่ออายุกรมธรรม์ประกันภัยที่ขาดอายุไม่เกิน 6 เดือน
ทั้งนี้การผ่อนผันดังกล่าวจะให้แก่ผู้ถือกรมธรรม์ประกันชีวิต ที่อาศัยอยู่ในพื้นที่ที่ประกาศเป็นพื้นที่ประสบภัยภาคใต้ ตามประกาศของกรมป้องกันและบรรเทาสาธารณภัย กระทรวงมหาดไทย เท่านั้น